Kroatia-treneren om VAR-straffen: – Gir ikke en sånn straffe i VM-finalen
– Jeg kommenterer aldri dommeren, men la meg si én ting: I en VM-finale gir du ikke en sånn straffe, sier Kroatias landslagstrener Zlatko Dalić på pressekonferansen etter å ha tapt VM-finalen mot Frankrike . Han sikter selvsagt til det 37. minutt, da dommer Néstor Pitana og det etter hvert så omdiskuterte VAR-systemet kom i fokus. Kroatia hadde kjempet seg tilbake til 1 – 1 etter igjen å ha havnet under, og VM-finalen så ut til å bli av det virkelig spennende slaget. Men så traff et fransk innlegg målscorer Ivan Perisic’ forsiktig utstrakte venstre hånd, inne i kroatenes 16-meter. Dommer Pitana måtte ha hjelp fra kollegene i VAR-rommet, før han kom tilbake ut på banen og pekte mot straffemerket, til store protester fra de kroatiske spillerne. Og til Egil «Drillo» Olsens store forundring. – Jeg håper inderlig ikke dette blir straffespark, sa NRKs ekspertkommentator før Pitana hadde bestemt seg. – Uff. Det er trist. Folk som har greie på fotball skjønner at det der er tull og tøys. enkelt og greit, sa han etter at straffen var dømt.Den tidligere «Drillo»-eleven Kjetil Rekdal var ikke enig med sin tidligere trener. – Han belegg for det. Han har hånden ute, var hans dom i VGs VM-studio. – Jeg synes det er skandale, mente derimot Bernt Hulsker. John Carew i NRKs studiosending var heller ikke nådig med avgjørelsen. – Jeg synes det er veldig strengt med straffespark. Hadde jeg fått en sånn imot meg hadde det blitt mye grining, sa han i pausen. De kroatiske spillerne var totalt rasende på dommeren da han valgte å peke på straffemerket etter VAR-vurderingen. Den franske svingen brøt ut i øredøvende jubel, mens det ble fullstendig stille fra de hvit- og rødrutete kroatene bak Danijel Subasic' mål. Den kroatiske keeperen prøvde lenge å psyke ut Griezmann før straffesparket, men Frankrike-stjernen var kald og sendte målvakten feil vei. Dermed gikk Frankrike opp til 2 – 1. Kampen endte til slutt 4 – 2 til Frankrike. Det var likevel ikke alle som mente at Pitana bommet da han blåste straffe. Finaledommeren får også støtte.Også den første scoringen var omdiskutert. Paul Pogba var offsideplassert da frisparket til Griezmann ble slått, og flere mente at han forstyrret Mario Mandzukic før kroaten headet ballen i eget mål. – Vi ser i stillbildene at han er i offsideposisjon i forkant. Så spørs det om det er en klar feil fra dommeren, sa Lise Klaveness i NRKs studiosending i pausen. Jonas Eriksson i SVTs finalestudio mente frisparket i forkant av scoringen ikke burde vært gitt i det hele tatt.
(Frankrike – Kroatia 4 – 2) Mange reagerer kraftig på handsavgjørelsen som ga Frankrike straffe og 2 – 1-ledelse i VM-finalen.